Il-politika ta' koeżjoni u l-istrateġiji ambjentali reġjonali fil-ġlieda kontra ttibdil fil-klima Kumitat għall-Iżvilupp Reġjonali Riżoluzzjoni tal-Parlament Ewropew tal-25 ta' Marzu 2021 dwar il-politika ta' koeżjoni u l-istrateġiji ambjentali reġjonali fil-ġlieda kontra t-tibdil fil-klima (2020/2074(INI)) Il-Parlament Ewropew, – wara li kkunsidra t-Trattat dwar l-Unjoni Ewropea (TUE), b'mod partikolari l-Artikoli 3 u 21 tiegħu, it-Trattat dwar il-Funzjonament tal-Unjoni Ewropea (TFUE), b'mod partikolari l-Artikoli 4, 11, 173 sa 178, 191 u 194 tiegħu u l-Protokoll 28 tat-Trattati dwar il-koeżjoni ekonomika, soċjali u territorjali, – wara li kkunsidra l-ftehim adottat fil-21 Konferenza tal-Partijiet għall-Konvenzjoni Qafas tan-NU dwar it-Tibdil fil-Klima (COP21) f'Pariġi fit-12 ta' Diċembru 2015 (il-Ftehim ta' Pariġi), b'mod partikolari l-Artikoli 7(2) u 11(2) tiegħu, li jirrikonoxxu d-dimensjonijiet lokali, sottonazzjonali u reġjonali tat-tibdil fil-klima u tal-azzjoni klimatika, – wara li kkunsidra l-Aġenda 2030 għall-Iżvilupp Sostenibbli, kif adottata mill-Assemblea Ġenerali tan-NU fil-25 ta' Settembru 2015, kif ukoll l-Għanijiet ta' Żvilupp Sostenibbli (SDGs), – wara li kkunsidra l-komunikazzjoni tal-Kummissjoni tal-11 ta' Diċembru 2019 dwar il-Patt Ekoloġiku Ewropew (COM(2019)0640), – wara li kkunsidra r-riżoluzzjoni tiegħu tal-14 ta' Marzu 2019 dwar it-tibdil fil-klima – viżjoni strateġika Ewropea fit-tul għal ekonomija għanja, moderna, kompetittiva u newtrali għall-klima f'konformità mal-Ftehim ta' Pariġi, – wara li kkunsidra r-riżoluzzjoni tiegħu tat-28 ta' Novembru 2019 dwar l-emerġenza klimatika u ambjentali, – wara li kkunsidra r-riżoluzzjoni tiegħu tal-15 ta' Jannar 2020 dwar il-Patt Ekoloġiku Ewropew, – wara li kkunsidra r-riżoluzzjoni tiegħu tas-17 ta' April 2020 dwar azzjoni koordinata tal-UE biex tikkumbatti l-pandemija tal-COVID-19 u l-konsegwenzi tagħha, – wara li kkunsidra l-konklużjonijiet tal-Kunsill Ewropew tal-11 ta' Diċembru 2020 dwar it-tibdil fil-klima, – wara li kkunsidra r-rapport speċjali tal-Grupp Intergovernattiv ta' Esperti dwar it-Tibdil fil-Klima (IPCC) dwar it-tisħin globali ta' 1,5° C, il-ħames rapport ta' valutazzjoni tiegħu (AR5) u r-rapport ta' sinteżi tiegħu dwaru, kif ukoll ir-rapport speċjali tiegħu dwar it-tibdil fil-klima u l-art, u r-rapport speċjali tiegħu dwar l-oċean u l-krijosfera fi klima li qed tinbidel, – wara li kkunsidra l-Valutazzjoni tal-Indikaturi tal-Aġenzija Ewropea għall-Ambjent dwar it-telf ekonomiku minn estremi relatati mal-klima fl-Ewropa, ippubblikata fl-20 ta' Diċembru 2020, – wara li kkunsidra l-Programm Ġenerali ta' Azzjoni Ambjentali tal-Unjoni sal-2020 "Ngħixu tajjeb, fil-limiti tal-pjaneta tagħna", il-proposta tal-Kummissjoni għall-Programm Ġenerali ta' Azzjoni Ambjentali tal-Unjoni sal-2030 u l-viżjoni tagħha sal-2050, – wara li kkunsidra l-Konvenzjoni tan-Nazzjonijiet Uniti dwar id-Diversità Bijoloġika, – wara li kkunsidra r-riżoluzzjoni tiegħu tas-16 ta' Jannar 2020 dwar il-15-il laqgħa tal-Konferenza tal-Partijiet (COP15) għall-Konvenzjoni dwar id-Diversità Bijoloġika, – wara li kkunsidra l-proposta tal-Kummissjoni tal-4 ta' Marzu 2020 għal regolament tal-Parlament Ewropew u tal-Kunsill li jistabbilixxi l-qafas biex tinkiseb in-newtralità klimatika u li jemenda r-Regolament (UE) 2018/1999 ("il-Liġi Ewropea dwar il-Klima") (COM(2020)0080), – wara li kkunsidra l-proposta tal-Kummissjoni tal-14 ta' Jannar 2020 għal regolament tal-Parlament Ewropew u tal-Kunsill, li jistabbilixxi l-Fond għal Tranżizzjoni Ġusta (COM(2020)0022) u l-proposta emendata tat-28 ta' Mejju 2020 (COM(2020)0460), – wara li kkunsidra l-proposta tal-Kummissjoni tat-28 ta' Mejju 2020 għal regolament tal-Parlament Ewropew u tal-Kunsill li jistabbilixxi l-faċilità ta' self għas-settur pubbliku skont il-Mekkaniżmu ta' Tranżizzjoni Ġusta (COM(2020)0453), – wara li kkunsidra l-proposta tal-Kummissjoni tat-28 ta' Mejju 2020 għal regolament tal-Parlament Ewropew u tal-Kunsill li jemenda r-Regolament (UE) Nru 1303/2013 fir-rigward ta' riżorsi addizzjonali eċċezzjonali u arranġamenti implimentattivi taħt il-mira tal-Investiment għat-tkabbir u l-impjiegi biex jipprovdi assistenza għat-trawwim ta' miżuri li jsewwu d-dannu kkawżat mill-kriżi fil-kuntest tal-pandemija tal-COVID-19 u t-tħejjija ta' rkupru ekoloġiku, diġitali u reżiljenti tal-ekonomija (REACT-EU) (COM(2020)0451), – wara li kkunsidra r-Regolament (UE) Nru 1303/2013 tal-Parlament Ewropew u tal-Kunsill tas-17 ta' Diċembru 2013 li jistabbilixxi dispożizzjonijiet komuni dwar il-Fond Ewropew għall-Iżvilupp Reġjonali, il-Fond Soċjali Ewropew, il-Fond ta' Koeżjoni, il-Fond Agrikolu Ewropew għall-Iżvilupp Rurali u l-Fond Ewropew għall-Affarijiet Marittimi u s-Sajd u li jistabbilixxi d-dispożizzjonijiet ġenerali dwar il-Fond Ewropew għall-Iżvilupp Reġjonali, il-Fond Soċjali Ewropew, il-Fond ta' Koeżjoni u l-Fond Ewropew għall-Affarijiet Marittimi u s-Sajd u li jħassar ir-Regolament tal-Kunsill (KE) Nru 1083/2006, – wara li kkunsidra r-Regolament (UE) Nru 1301/2013 tal-Parlament Ewropew u tal-Kunsill tas-17 ta' Diċembru 2013 dwar il-Fond Ewropew għall-Iżvilupp Reġjonali u dwar dispożizzjonijiet speċifiċi li jikkonċernaw l-Investiment li għandu fil-mira t-tkabbir ekonomiku u l-impjiegi, u li jirrevoka r-Regolament (KE) Nru 1080/2006, – wara li kkunsidra r-Regolament (UE) Nru 1304/2013 tal-Parlament Ewropew u tal-Kunsill tas-17 ta' Diċembru 2013 dwar il-Fond Soċjali Ewropew u li jħassar ir-Regolament tal-Kunsill (KE) Nru 1081/2006, – wara li kkunsidra r-Regolament (UE) Nru 1299/2013 tal-Parlament Ewropew u tal-Kunsill tas-17 ta' Diċembru 2013 dwar dispożizzjonijiet speċifiċi għall-appoġġ mill-Fond Ewropew għall-Iżvilupp Reġjonali għall-għan ta' kooperazzjoni territorjali Ewropea, – wara li kkunsidra r-Regolament (UE) Nru 1300/2013 tal-Parlament Ewropew u tal-Kunsill tas-17 ta' Diċembru 2013 dwar il-Fond ta' Koeżjoni u li jħassar ir-Regolament tal-Kunsill (KE) Nru 1084/2006, – wara li kkunsidra l-proposta tal-Kummissjoni tad-29 ta' Mejju 2020 għal regolament tal-Parlament Ewropew u tal-Kunsill li jistabbilixxi l-programm InvestEU (COM(2020)0403), – wara li kkunsidra r-Regolament (UE) 2020/852 tal-Parlament Ewropew u tal-Kunsill tat-18 ta' Ġunju 2020 dwar l-istabbiliment ta' qafas biex jiġi ffaċilitat l-investiment sostenibbli, u li jemenda r-Regolament (UE) 2019/2088, – wara li kkunsidra l-istudju tal-2021 tal-Parlament Ewropew bit-titolu "Cohesion Policy and Climate Change" (Il-Politika ta' Koeżjoni u t-Tibdil fil-Klima), – wara li kkunsidra r-riżoluzzjoni tiegħu tat-13 ta' Ġunju 2018 dwar il-politika ta' koeżjoni u l-ekonomija ċirkolari, – wara li kkunsidra l-Artikolu 349 tat-TFUE Ewropea, kif interpretat mill-Qorti tal-Ġustizzja fis-sentenza Mayotte tagħha tal-15 ta' Diċembru 2015 (Kawża Konġunti C-132/14 sa C-136/14), li jippermetti li jiġu adottati derogi speċifiċi għar-reġjuni ultraperiferiċi tal-Unjoni Ewropea, – wara li kkunsidra l-komunikazzjoni tal-Kummissjoni tal-5 ta' Marzu 2020 rigward l-Istrateġija dwar l-Ugwaljanza Bejn il-Ġeneri għall-2020-2025 (COM(2020)0152), – wara li kkunsidra l-Artikolu 54 tar-Regoli ta' Proċedura tiegħu, – wara li kkunsidra l-opinjonijiet tal-Kumitat għall-Ambjent, is-Saħħa Pubblika u s-Sikurezza tal-Ikel, tal-Kumitat għat-Trasport u t-Turiżmu u tal-Kumitat għall-Agrikoltura u l-Iżvilupp Rurali, – wara li kkunsidra r-rapport tal-Kumitat għall-Iżvilupp Reġjonali (A9-0034/2021), A. billi t-tibdil fil-klima huwa sfida li tmur lil hinn mill-fruntieri u tirrikjedi azzjoni immedjata u ambizzjuża kemm fil-livelli globali u Ewropej, kif ukoll fil-livelli nazzjonali, reġjonali u lokali biex it-tisħin globali jiġi limitat għal 1,5 °C ogħla mil-livelli preindustrijali u jiġi evitat it-telf tal-bijodiversità fuq skala massiva; billi jinħtieġu miżuri urġenti biex jiġi żgurat li ż-żieda fit-temperatura medja globali tinżamm taħt iż-2 °C meta mqabbla mal-livelli preindustrijali peress li kwalunkwe telf ta' bijodiversità se jkollu impatt kbir, inkluż fuq il-kwalità tal-produzzjoni agrikola; B. billi żieda ta' 1,5 °C hija l-massimu li l-pjaneta tista' tittollera; billi, jekk it-temperaturi jkomplu jiżdiedu aktar wara l-2030, l-umanità se tħabbat wiċċha ma' aktar nixfiet, għargħar, sħana estrema u faqar għal mijiet ta' miljuni ta' nies, il-probabbiltà li l-popolazzjonijiet l-aktar vulnerabbli tagħha jisparixxu u, fl-agħar każ, tipperikola kompletament is-sopravivenza fit-tul tagħha, kif indikat fir-rapport interistituzzjonali tal-UE bit-titolu "Challenges and Choices for Europe" (Sfidi u Għażliet għall-Ewropa); C. billi l-Aġenzija Ewropea għall-Ambjent stmat li bejn l-1980 u l-2019 l-estremi relatati mal-klima kkawżaw telf ekonomiku li jammonta għal madwar EUR 446 biljun fil-pajjiżi membri taż-ŻEE; billi dan huwa ekwivalenti għal EUR 11,1-il biljun fis-sena u t-telf kumulattiv deflatat huwa ugwali għal kważi 3 % tal-PDG tal-pajjiżi analizzati; D. billi studji reċenti juru li l-potenzjal ta' tisħin globali (GWP) mill-gass naturali fossili (metan – CH4) huwa ogħla b'mod sinifikanti minn dak li kien maħsub qabel; E. billi t-tisħin globali jista' jilħaq 1,5 °C ogħla mil-livelli preindustrijali matul il-perjodu ta' programmazzjoni attwali, li jirrikjedi azzjoni immedjata biex tiġi indirizzata l-emerġenza klimatika, skont il-politiki tal-UE dwar it-tnaqqis tal-emissjonijiet ta' gassijiet b'effett ta' serra, il-Patt Ekoloġiku Ewropew, l-Aġenda 2030 tan-NU għall-Iżvilupp Sostenibbli u l-Ftehim ta' Pariġi tan-NU; F. billi t-tranżizzjoni lejn ekonomija newtrali għall-klima sa mhux aktar tard mill-2050 toħloq kemm opportunità kbira kif ukoll sfida għall-Unjoni u għall-Istati Membri, ir-reġjuni, il-bliet, il-komunitajiet lokali, in-nies, il-ħaddiema, in-negozji u l-industrija; billi, madankollu, jeħtieġ li jinstab bilanċ bejn l-objettivi klimatiċi ambizzjużi u l-preservazzjoni tal-kompetittività tal-ekonomija, mingħajr ma jiġi kompromess l-ilħuq tal-għan ta' 1,5 °C; G. billi l-ilħuq ta' dan l-objettiv se jirrikjedi trasformazzjoni globali tas-soċjetà u l-ekonomija Ewropea peress li xi setturi se jesperjenzaw tnaqqis irriversibbli fil-produzzjoni flimkien ma' telf ta' impjiegi f'attivitajiet ekonomiċi bbażati fuq il-produzzjoni u l-użu tal-fjuwils fossili, filwaqt li setturi oħra se jirnexxilhom isibu alternattiva teknoloġika; H. billi s-sostenibbiltà għandha titqies bħala approċċ bilanċjat biex jinġiebu flimkien it-tkabbir sostenibbli, il-progress soċjali u l-ambjent; I. billi l-Ftehim Interistituzzjonali tas-16 ta' Diċembru 2020 jipprevedi mira globali ta' mill-inqas 30 % tal-ammont totali tal-baġit tal-Unjoni u n-nefqa tal-Istrument tal-Unjoni Ewropea għall-Irkupru b'appoġġ għall-objettivi klimatiċi u mira annwali ġdida rigward il-bijodiversità ta' 7,5 % mill-2024, bil-ħsieb li tintlaħaq l-10 % fl-2026 u l-2027; J. billi l-gżejjer, speċjalment il-gżejjer żgħar, u r-reġjuni ultraperiferiċi huma t-territorji tal-UE l-aktar esposti u vulnerabbli għall-effetti tat-tibdil fil-klima, u jridu jindirizzaw ukoll sfidi u spejjeż speċifiċi u addizzjonali matul it-tranżizzjoni; billi t-tibdil fil-klima u d-diversi impatti tiegħu jaffettwaw ir-reġjuni Ewropej b'modi differenti, b'livelli differenti ta' severità u f'perjodi ta' żmien differenti, u l-ġestjoni tat-tranżizzjoni se twassal għal bidliet strutturali sinifikanti; billi ċ-ċittadini u l-ħaddiema għalhekk se jintlaqtu b'modi differenti u mhux il-pajjiżi kollha se jintlaqtu bl-istess mod jew ikunu jistgħu jirreaġixxu b'mod adegwat; billi, meta titfassal viżjoni fit-tul għaż-żoni rurali fl-Ewropa, huwa essenzjali li tiġi enfasizzata l-ħtieġa li ż-żoni rurali jissaħħu u jsiru attraenti bħala postijiet fejn wieħed jgħix u jaħdem; K. billi l-gżejjer, ir-reġjuni ultraperiferiċi u r-reġjuni periferiċi għandhom potenzjal enormi fil-produzzjoni ta' enerġija rinnovabbli u huma laboratorji strateġiċi għall-implimentazzjoni ta' miżuri ta' politika innovattivi u soluzzjonijiet tekniċi biex iwasslu għat-tranżizzjoni enerġetika, inaqqsu l-emissjonijiet tas-CO2 u jagħtu spinta lit-tranżizzjoni lejn l-ekonomija ċirkolari; L. billi l-politika ta' koeżjoni mhux biss toffri opportunitajiet ta' investiment b'reazzjoni għall-ħtiġijiet lokali u reġjonali permezz tal-Fondi Strutturali u ta' Investiment Ewropej (SIE), iżda tipprovdi wkoll qafas ta' politika integrat biex jitnaqqsu d-disparitajiet fl-iżvilupp bejn ir-reġjuni Ewropej u biex jiġu megħjuna biex jindirizzaw id-diversi sfidi għall-iżvilupp tagħhom, inkluż permezz tal-protezzjoni ambjentali, l-impjiegi ta' kwalità għolja u l-iżvilupp ekwu, inklużiv u sostenibbli; M. billi d-disparitajiet ekonomiċi, soċjali u territorjali li l-politika ta' koeżjoni għandha l-għan primarju li tindirizza jistgħu wkoll jintlaqtu mit-tibdil fil-klima u l-konsegwenzi fit-tul tiegħu, u l-miżuri tal-UE dwar il-politika klimatika għandhom jappoġġjaw ukoll l-objettivi tal-politika ta' koeżjoni tal-UE; N. billi l-politika ta' koeżjoni hija kruċjali fl-appoġġ lir-reġjuni jew iż-żoni inqas żviluppati li jbatu minn żvantaġġi naturali u ġeografiċi, li ta' spiss jintlaqtu l-aktar mill-impatti tat-tibdil fil-klima iżda jkollhom inqas riżorsi biex jindirizzawhom; O. billi l-politika ta' koeżjoni hija għodda kruċjali biex isseħħ tranżizzjoni ġusta għal ekonomija newtrali għall-klima li ma tħalli lil ħadd jibqa' lura; billi n-nisa u l-irġiel jistgħu jintlaqtu b'mod differenti mill-politiki ekoloġiċi li jindirizzaw it-tibdil fil-klima; billi l-impatt fuq il-gruppi vulnerabbli u emarġinati għandu jitqies ukoll; P. billi l-awtoritajiet lokali u reġjonali, iżda anki partijiet ikkonċernati rilevanti oħra, huma atturi ewlenin għall-implimentazzjoni tal-politika ta' koeżjoni, li jipprovdu rispons effettiv għat-theddida urġenti tat-tibdil fil-klima; billi huma responsabbli għal terz tal-infiq pubbliku u żewġ terzi tal-investiment pubbliku u għalhekk huwa essenzjali li jinħolqu mekkaniżmi bħall-"Patt tas-Sindki għall-Klima u l-Enerġija", bil-għan li jlaqqgħu lill-awtoritajiet lokali u reġjonali responsabbli għall-implimentazzjoni tal-objettivi tal-UE dwar il-klima u l-enerġija; Q. billi l-kriżi klimatika hija marbuta mill-qrib ma' kriżijiet oħra bħal dik tal-bijodiversità, kif ukoll il-kriżi tas-saħħa, soċjali u ekonomika marbuta mal-pandemija tal-COVID-19; billi, filwaqt li dawn iridu jiġu indirizzati b'mod parallel, kull waħda minnhom trid tiġi ttrattata b'mod differenti u adegwat; R. billi, sa mill-ħolqien tiegħu fl-2002, il-Fond ta' Solidarjetà tal-UE (FSUE) ġie attivat b'rispons għal aktar minn 90 avveniment katastrofiku u mmobilizza aktar minn EUR 5,5 biljun fi 23 Stat Membru u f'pajjiż tal-adeżjoni wieħed; billi, bħala parti mir-rispons tal-UE għat-tifqigħa tal-COVID-19, il-kamp ta' applikazzjoni tal-FSUE ġie estiż biex ikopri emerġenzi ewlenin tas-saħħa pubblika u l-livell massimu ta' pagamenti bil-quddiem ġie miżjud; S. billi t-tranżizzjoni lejn ekonomija newtrali għall-klima, sostenibbli u ċirkolari trid tinvolvi lill-partijiet ikkonċernati kollha tas-soċjetà, b'mod partikolari s-settur privat, is-sħab soċjali u ċ-ċittadini, flimkien mal-uffiċjali eletti, inklużi l-awtoritajiet lokali u reġjonali, u trid tkun appoġġjata minn miżuri soċjali robusti u inklużivi biex tiġi żgurata tranżizzjoni ekwa u ġusta li tappoġġja n-negozji, iż-żamma u l-ħolqien tal-impjiegi, b'mod partikolari l-impjiegi ħodor u blu ta' kwalità; T. billi l-Istati Membri adottaw Pjanijiet Nazzjonali għall-Enerġija u l-Klima u r-reġjuni għandhom jissottomettu pjanijiet reġjonali skont dan biex jiksbu l-mitigazzjoni tal-emissjonijiet u l-adattament għalihom, bl-għan li jiġi stabbilit perkors lejn in-newtralità klimatika sa mhux aktar tard mill-2050; U. billi t-tranżizzjoni lejn ekonomija newtrali għall-klima sa mhux aktar tard mill-2050 tista' tinkiseb permezz ta' taħlita ta' finanzjament pubbliku fil-livell tal-UE u f'dak nazzjonali u billi jinħolqu l-kundizzjonijiet it-tajba għall-finanzjament privat; V. billi s-sorsi tal-enerġija derivati mill-fjuwils fossili, u b'mod partikolari mill-fjuwils fossili solidi, jimminaw l-isforzi biex tinkiseb in-newtralità klimatika, u l-Unjoni Ewropea għandha għalhekk tipprovdi qafas regolatorju konsistenti biex tippromwovi aktar l-użu ta' sorsi ta' enerġija rinnovabbli, bħall-enerġija mix-xemx u l-bijomassa, pjuttost milli dawk derivati mill-fjuwils fossili; billi, f'dan ir-rigward, il-politika ta' koeżjoni għandha tiggarantixxi l-prinċipju "l-effiċjenza enerġetika tiġi l-ewwel", li l-għan tiegħu huwa li jtejjeb l-effiċjenza tad-domanda u l-provvista tal-enerġija, u li għandu jiġi applikat u rispettat fl-investimenti kollha relatati mal-enerġija fl-ambitu tal-politika ta' koeżjoni; billi għal ħafna Stati Membri l-użu tranżizzjonali tas-sorsi tal-enerġija bbażati fuq il-gass naturali sal-31 ta' Diċembru 2025 jista' jkun essenzjali biex tinkiseb tranżizzjoni enerġetika ekwa li ma tagħmilx ħsara lis-soċjetà u ma tħalli lil ħadd jibqa' lura; billi l-istrateġiji ambjentali reġjonali għandhom ikunu marbuta ma' miri klimatiċi ambizzjużi li jistgħu jmorru lil hinn mill-mira ġenerali li tinkiseb UE newtrali għall-klima sal-2050 u li, sal-31 ta' Diċembru 2025, għandhom jeliminaw gradwalment il-fjuwils fossili, inklużi proġetti ta' infrastruttura tal-gass, jappoġġjaw is-sostituzzjoni tagħhom b'enerġija, materjali u prodotti rinnovabbli magħmula b'mod sostenibbli, u jippromwovu l-effiċjenza fir-riżorsi u l-iżvilupp sostenibbli b'mod ġenerali, f'konformità mad-dispożizzjonijiet tar-Regolament FEŻR-FK; W. billi l-istrateġiji ambjentali reġjonali għandu jkollhom l-għan ta' impjieg sħiħ u stabbli flimkien ma' progress soċjali u nondiskriminazzjoni sabiex jiġu indirizzati aħjar l-effetti tat-tibdil fil-klima u jiġi miġġieled it-telf tal-bijodiversità; X. billi l-pjanijiet dwar l-immaniġġjar tal-iskart għandhom isegwu l-prinċipji tal-ekonomija ċirkolari u jiffurmaw parti mill-istrateġiji ambjentali reġjonali; Y. billi mudell ta' governanza Ewropea b'diversi livelli mibni fuq sħubija attiva u kostruttiva bejn id-diversi livelli ta' governanza u l-partijiet ikkonċernati huwa essenzjali għat-tranżizzjoni lejn in-newtralità klimatika; billi l-inizjattivi tal-komunitajiet u taċ-ċittadini jistgħu jappoġġjaw bis-sħiħ it-tranżizzjoni ekoloġika u jikkumbattu t-tibdil fil-klima; Z. billi l-istrateġiji makroreġjonali tal-UE jistgħu jgħinu biex jiġu identifikati setturi u oqsma ta' kooperazzjoni ewlenin bejn ir-reġjuni differenti li jiffaċċjaw sfidi komuni bħat-tibdil fil-klima, il-mitigazzjoni tal-klima u l-adattament għaliha, il-bijodiversità, it-trasport, l-immaniġġjar tal-iskart, il-proġetti transfruntieri u t-turiżmu sostenibbli; Jissottolinja l-importanza li jiġi indirizzat it-tibdil fil-klima f'konformità mal-impenji tal-Unjoni meħuda skont il-Patt Ekoloġiku Ewropew għall-implimentazzjoni tal-Ftehim ta' Pariġi u l-SDGs, f'konformità sħiħa mar-Regolament tal-UE dwar it-Tassonomija, filwaqt li jitqiesu l-aspetti soċjali, ekonomiċi u territorjali biex tiġi żgurata tranżizzjoni ġusta għat-territorji kollha u ċ-ċittadini tagħhom mingħajr ma ħadd jitħalla jibqa' lura; jirrimarka l-ħtieġa li l-prinċipju "la tagħmilx ħsara sinifikanti" tar-Regolament dwar it-Tassonomija ikun stabbilit fl-investimenti kollha; Jilqa' l-proposta tal-Kummissjoni dwar il-Liġi Ewropea dwar il-Klima, pedament tal-Patt Ekoloġiku Ewropew li jistabbilixxi l-mira tan-newtralità klimatika għall-2050 fil-leġiżlazzjoni tal-Unjoni u l-ħtieġa li din tissarraf f'azzjonijiet lokali konkreti li jirrispettaw ir-restrizzjonijiet u jenfasizzaw l-aspetti pożittivi ta' kull territorju, inklużi l-miri intermedji għall-2030 u l-2040, kif mitlub mill-Parlament Ewropew; ifakkar f'dan ir-rigward li l-għan tal-Patt Ekoloġiku Ewropew huwa li jipproteġi, jippreserva u jsaħħaħ il-kapital naturali tal-Unjoni, kif ukoll li jipproteġi s-saħħa u l-benesseri taċ-ċittadini mir-riskji u mill-impatti relatati mal-ambjent; Jenfasizza l-ħtieġa li l-awtoritajiet lokali u reġjonali jieħdu impenn politiku ċar biex jintlaħqu l-miri klimatiċi, u jenfasizza l-ħtieġa li jissaħħaħ id-djalogu f'diversi livelli fost l-awtoritajiet nazzjonali, reġjonali u lokali dwar l-ippjanar u l-implimentazzjoni ta' miżuri nazzjonali dwar il-klima, l-aċċess dirett għall-finanzjament għall-awtoritajiet lokali u l-monitoraġġ tal-progress tal-miżuri adottati, kif ukoll l-urġenza li jiġu mgħammra bl-għodod finanzjarji u amministrattivi rilevanti biex jilħqu dawk il-miri; jemmen, barra minn hekk, li l-awtoritajiet reġjonali u lokali għandhom rwol ewlieni x'jiżvolġu fl-istadji kollha tal-ippjanar, il-preparazzjoni u l-implimentazzjoni tal-proġetti; Jistieden lill-awtoritajiet ta' programmazzjoni nazzjonali u reġjonali jimmassimizzaw l-impatt trasformattiv tal-protezzjoni tal-klima u tal-ambjent matul it-tħejjija attwali tal-programmi nazzjonali u reġjonali; Jinnota li l-aġġustamenti possibbli tal-politika fir-rigward tat-twettiq tal-Ftehim ta' Pariġi u r-rapporti tiegħu kull ħames snin għandhom jitqiesu b'mod li jkun xieraq u adegwat għall-politika ta' koeżjoni, bħal fir-rieżami ta' nofs it-terminu tal-FEŻR-FK; Jistieden lill-awtoritajiet lokali u reġjonali kollha jadottaw strateġiji lokali u reġjonali dwar il-klima li jsarrfu l-miri fil-livell tal-UE f'miri lokali konkreti, ibbażati fuq approċċ olistiku bbażat fuq il-post jew orjentat lejn iż-żona li jipprovdu viżjoni fit-tul għal tranżizzjoni klimatika u l-użu aħjar tar-riżorsi finanzjarji fl-ambitu tal-politika ta' koeżjoni; jisħaq li l-istrateġiji ambjentali reġjonali għandhom ikopru u jinkludu pjanijiet ta' mmaniġġjar tal-iskart; Jenfasizza r-rwol kruċjali tal-politika ta' koeżjoni, f'sinerġija ma' politiki oħra, fil-ġlieda kontra t-tibdil fil-klima u fil-kisba tan-newtralità klimatika sa mhux aktar tard mill-2050 u l-mira intermedja sal-2030 u l-2040 rispettivament, kif ukoll ir-rwol tal-awtoritajiet lokali u reġjonali f'riforma estensiva tal-politiki ta' investiment; Jappella għal sforzi biex jiġu żgurati aktar koerenza u koordinazzjoni bejn il-politika ta' koeżjoni u politiki oħra tal-UE biex tittejjeb l-integrazzjoni tal-politika tal-aspetti klimatiċi, jitfasslu politiki ta' prevenzjoni tat-tniġġis fis-sors aktar effettivi, jiġi pprovdut finanzjament immirat tal-UE u, konsegwentement, tittejjeb l-implimentazzjoni tal-politiki klimatiċi fil-prattika; Ifakkar li l-politiki dwar il-klima għandu jkollhom l-għan ta' impjieg sħiħ u stabbli, inklużi impjiegi ħodor u blu u taħriġ li jistgħu jikkontribwixxu għal progress soċjali ekwu, u jqis li l-politiki dwar il-klima jridu jipproteġu l-impjiegi l-aktar milquta mit-tibdil fil-klima billi joħolqu impjiegi ekoloġiċi ġodda sabiex il-ħaddiema ma jitħallewx lura meta ċerti setturi jagħmlu t-tranżizzjoni lejn l-ekonomija ħadra; iħeġġeġ lill-Istati Membri jagħtu prijorità lill-ġlieda kontra t-tibdil fil-klima flimkien mal-ġlieda għal żvilupp inklużiv u sostenibbli u l-ġustizzja soċjali u l-ġlieda kontra l-faqar, il-faqar enerġetiku u politiki li jitfgħu piż fuq gruppi vulnerabbli u emarġinati; jisħaq, f'dan il-kuntest, li għandha tiġi prevista azzjoni ulterjuri biex jiġi miġġieled il-faqar enerġetiku; Jilqa' l-pożizzjoni tal-Kunsill Ewropew u r-rikonoxximent tal-pożizzjoni tal-Parlament li n-nefqa tal-UE għandha tkun konsistenti mal-objettivi tal-Ftehim ta' Pariġi u mal-prinċipju "la tagħmilx ħsara" tal-Patt Ekoloġiku Ewropew; ifakkar ukoll li l-qafas leġiżlattiv il-ġdid tal-politika ta' koeżjoni jinkludi l-prinċipju "la tagħmilx ħsara sinifikanti" tar-Regolament dwar it-Tassonomija fost il-prinċipji orizzontali li japplikaw għall-Fondi Strutturali kollha; Jisħaq li s-sostenibbiltà u t-tranżizzjoni lejn ekonomija sikura, newtrali għall-klima, reżiljenti għat-tibdil fil-klima, aktar effiċjenti fl-użu tar-riżorsi, affordabbli, ċirkolari u soċjalment bilanċjata huma kruċjali biex tiġi żgurata l-kompetittività fit-tul tal-ekonomija tal-Unjoni, kif ukoll biex titħares il-koeżjoni soċjali tagħha, biex b'hekk jgħinu biex jinħolqu opportunitajiet ġodda ta' investiment fl-agrikoltura, il-kummerċ, it-trasport, l-enerġija u l-infrastruttura, jippromwovu konsum aktar sikur u ekoloġiku, kif ukoll iħarsu l-ambjent ħaj tagħna u l-benesseri taċ-ċittadini Ewropej; Jirrimarka li huwa importanti ħafna li jiġu rispettati bis-sħiħ il-prinċipji tal-governanza f'diversi livelli u tas-sħubija fl-ambitu tal-politika ta' koeżjoni, inkluża wkoll il-perspettiva tal-ġeneru, peress li l-awtoritajiet lokali u reġjonali għandhom kompetenzi diretti rigward l-ambjent u t-tibdil fil-klima, billi jimplimentaw 90 % tal-adattament għat-tibdil fil-klima u 70 % tal-azzjonijiet ta' mitigazzjoni tat-tibdil fil-klima; ifakkar li jistgħu jiżviluppaw ukoll azzjonijiet bl-għan li jippromwovu mġiba li ma tagħmilx ħsara lill-klima fost iċ-ċittadini, inklużi dawk marbuta mal-immaniġġjar tal-iskart, il-mobbiltà intelliġenti u l-akkomodazzjoni sostenibbli; jinsisti li t-tranżizzjoni lejn in-newtralità klimatika trid tkun ġusta u inklużiva, b'enfasi partikolari fuq il-persuni li jgħixu f'żoni rurali u remoti; jirrikonoxxi l-ħtieġa li jiġu appoġġjati dawk it-territorji l-aktar milquta mit-tranżizzjoni lejn in-newtralità klimatika, li tiġi evitata kwalunkwe żieda fid-disparitajiet reġjonali u li tingħata s-setgħa lill-ħaddiema u lill-komunitajiet lokali u reġjonali; jistieden lil-livelli kollha tal-gvern jagħmlu l-almu tagħhom biex iħeġġu l-kooperazzjoni transamministrattiva, inkluża l-kooperazzjoni transvertikali tal-gvern, il-kooperazzjoni interreġjonali, intermuniċipali u transfruntiera, biex jiġu kondiviżi l-għarfien u l-eżempji tal-aħjar prattika dwar proġetti u inizjattivi dwar it-tibdil fil-klima ffinanzjati fl-ambitu tal-politika ta' koeżjoni; Jappella għal strateġiji ambjentali reġjonali olistiċi biex jiggarantixxu żvilupp sostenibbli u jimmitigaw l-konsegwenzi tat-tibdil fil-klima billi jappoġġjaw it-tranżizzjoni enerġetika lejn is-sorsi rinnovabbli, il-bijodiversità u l-adattament għat-tibdil fil-klima; jemmen li dawn l-istrateġiji reġjonali għandhom jappoġġjaw l-impenn ċiviku u proġetti mibdija u ġestiti f'livell lokali, u għandhom jagħtu spinta lill-kooperazzjoni bejn ir-reġjuni, anki permezz ta' proġetti transfruntieri; jistieden lill-Kummissjoni tipprovdi appoġġ u tiffaċilita l-kooperazzjoni bejn ir-reġjuni u l-iskambju tal-għarfien espert u l-aħjar prattiki; jenfasizza l-importanza li jitħares il-prinċipju tas-sħubija fl-ipprogrammar, l-implimentazzjoni u l-monitoraġġ kollu tal-politika ta' koeżjoni tal-UE u li tiġi stabbilita kooperazzjoni b'saħħitha bejn l-awtoritajiet reġjonali u lokali, iċ-ċittadini, l-NGOs u l-partijiet ikkonċernati; jissottolinja li l-konsultazzjonijiet pubbliċi għandhom isiru bir-reqqa u jkunu sinifikanti, filwaqt li jiżguraw il-parteċipazzjoni attiva u rappreżentattiva tal-komunitajiet u l-partijiet ikkonċernati fil-proċess deċiżjonali sabiex jispiraw is-sjieda tad-deċiżjonijiet u l-pjanijiet, l-inizjattivi u l-impenn fl-azzjonijiet; jisħaq fuq l-importanza ta' inizjattivi u proġetti mmexxija lokalment li jikkontribwixxu għan-newtralità klimatika; Jemmen li l-politika ta' koeżjoni għandha tikkontribwixxi għall-implimentazzjoni tal-Għanijiet ta' Żvilupp Sostenibbli (SDGs), il-Ftehim ta' Pariġi dwar il-Klima, il-Konvenzjoni dwar il-Bijodiversità u l-Patt Ekoloġiku Ewropew sabiex jiġi miġġieled it-tibdil fil-klima, b'mod partikolari permezz ta' metodoloġija effettiva, trasparenti, komprensiva, orjentata lejn ir-riżultati u bbażata fuq il-prestazzjoni għall-monitoraġġ tal-infiq fuq il-klima li jqis l-effetti negattivi tat-tibdil fil-klima għall-popli u għar-reġjuni kollha fl-UE; jitlob li din il-metodoloġija tintuża fil-programmi kollha fl-ambitu tal-Qafas Finanzjarju Pluriennali u l-Pjan ta' Rkupru Ewropew, b'mod partikolari għall-infrastruttura bażika f'setturi ekonomiċi ewlenin bħall-produzzjoni u d-distribuzzjoni tal-enerġija, it-trasport, l-immaniġġjar tal-ilma u l-iskart, u l-bini pubbliku; jemmen li tista' tkun meħtieġa azzjoni ulterjuri f'każ li ma jsirx biżżejjed progress biex jintlaħqu l-miri klimatiċi tal-Unjoni; Jissottolinja r-rwol fundamentali tal-awtoritajiet lokali u reġjonali fil-kisba ta' tranżizzjoni ekwa lejn ekonomija newtrali għall-klima għal kulħadd, bil-koeżjoni soċjali, ekonomika u territorjali fil-qalba tagħha, u jappella għal żieda fl-użu ta' investiment aħdar u blu u ta' innovazzjoni fl-ambitu tal-politika ta' koeżjoni, kif ukoll għal użu estiż ta' soluzzjonijiet ibbażati fuq in-natura; jisħaq li jinħtieġu aktar sinerġiji bejn diversi sorsi ta' finanzjament fil-livelli tal-UE, nazzjonali u reġjonali, kif ukoll rabtiet aktar b'saħħithom bejn il-finanzjament pubbliku u privat biex tiżdied l-effikaċja tal-istrateġiji ambjentali reġjonali fil-ġlieda kontra t-tibdil fil-klima; ifakkar li dan il-proċess ma jkunx possibbli mingħajr enfasi qawwija fuq il-ħiliet; huwa tal-fehma li l-istrateġiji ambjentali reġjonali għandu jkollhom l-għan ukoll li jtejbu l-kapaċità amministrattiva tal-istituzzjonijiet lokali u reġjonali u li jiżviluppaw il-potenzjal tagħhom bħala xpruni tal-kompetittività ekonomika, soċjali u territorjali; Jisħaq li l-inizjattivi tal-komunità u taċ-ċittadini jistgħu jappoġġjaw bil-qawwa t-tranżizzjoni ekoloġika, kif ukoll il-mitigazzjoni tat-tibdil fil-klima u l-adattament għalih, u li l-Gruppi ta' Azzjoni Lokali u l-programm LEADER jistgħu jservu ta' għodod primarji biex dan jinkiseb; iħeġġeġ lill-Istati Membri u lill-awtoritajiet reġjonali, għalhekk, biex jikkoordinaw dawn il-programmi mal-istrateġiji ambjentali reġjonali tagħhom; Jenfasizza l-importanza tal-kunċett tal-Irħula Intelliġenti fl-indirizzar tal-isfidi tal-Unjoni relatati mal-klima, u jilqa' l-integrazzjoni tiegħu fil-PAK u l-politiki ta' koeżjoni u reġjonali futuri tal-Unjoni; jinsisti li l-Istati Membri jinkludu l-approċċ tal-Irħula Intelliġenti fil-programmi tagħhom għall-implimentazzjoni tal-politika ta' koeżjoni tal-UE fil-livell nazzjonali u reġjonali, kif ukoll fil-Pjanijiet Strateġiċi nazzjonali tal-PAK tagħhom, li se jirrikjedu t-tħejjija ta' Strateġiji tal-Irħula Intelliġenti fil-livell nazzjonali; jenfasizza r-rwol tal-approċċ LEADER/CLLD fl-implimentazzjoni tal-Istrateġiji tal-Irħula Intelliġenti, li għandu jkollu enfasi qawwija fuq id-diġitalizzazzjoni, is-sostenibbiltà u l-innovazzjoni; Jirrimarka li l-istrateġiji makroreġjonali tal-UE għandhom jikkontribwixxu għall-bini ta' kooperazzjoni bl-għan li jiġu solvuti kwistjonijiet reġjonali marbuta mal-mitigazzjoni tat-tibdil fil-klima u l-adattament għalih, u għalhekk għandhom jitqiesu meta jiġu adottati l-programmi l-ġodda peress li approċċ integrat u ppjanar strateġiku huma ta' importanza fundamentali; Jitlob li l-kriterji ambjentali u soċjali u l-preservazzjoni tal-wirt naturali jitqiesu fl-istess livell bħall-kriterji ekonomiċi meta tiġi kkalkulata l-eliġibbiltà ta' proġett fil-każ ta' proġetti li jinvolvu l-wirt kulturali u naturali; Jisħaq fuq il-ħtieġa li jiġu appoġġjati proġetti li jorbtu x-xjenza, l-innovazzjoni u ċ-ċittadinanza, bħall-proġett tal-Bauhaus Ewropew Ġdid li jiffoka fuq ir-reżiljenza tal-kultura u l-arkitettura għat-tibdil fil-klima; Ifakkar li s-suċċess tal-istrateġiji ambjentali reġjonali jiddependi wkoll minn politiki robusti dwar ir-riċerka u l-innovazzjoni anke fil-livell lokali u reġjonali; iħeġġeġ il-kollaborazzjoni bejn l-awtoritajiet lokali, l-istituzzjonijiet tar-riċerka u l-intrapriżi bħall-inizjattivi fl-Istitut Ewropew tal-Innovazzjoni u t-Teknoloġija u l-Komunitajiet ta' Konoxxenza u Innovazzjoni (KKI) tiegħu; Jistieden lill-Kummissjoni timmonitorja u tippubblika rapporti billi tuża standard komuni għall-Istati Membri kollha dwar il-progress tal-gvernijiet nazzjonali u tal-awtoritajiet lokali u reġjonali fl-indirizzar tat-tibdil fil-klima fil-livelli kollha, kif ukoll tivvaluta l-interkonnessjonijiet bejn il-politiki ambjentali u l-ekonomija; jenfasizza li l-awtoritajiet lokali u reġjonali fil-livell nazzjonali għandhom ikunu involuti b'mod effettiv fil-valutazzjoni tal-politiki dwar it-tibdil fil-klima fil-kuntest tas-Semestru Ewropew; jisħaq fuq il-ħtieġa li jissaħħu l-effikaċja u l-komplementarjetà tal-Fondi SIE kif ukoll programmi u strumenti oħra tal-UE, bħall-FAEŻR, il-FEMS, LIFE, Orizzont Ewropa jew Ewropa Kreattiva fl-indirizzar tat-tibdil fil-klima; iħeġġeġ lill-Istati Membri jiżguraw din il-komplementarjetà billi jipprovdu applikazzjoni territorjali ambizzjuża tal-pjan ta' rkupru nazzjonali tagħhom, li jinvolvi l-atturi rilevanti kollha fir-reġjuni; jistieden ukoll lill-Istati Membri biex jippubblikaw tabella ta' valutazzjoni aġġornata regolarment li tkejjel l-impatt territorjali tal-miżuri ta' rkupru nazzjonali u Ewropej, b'attenzjoni partikolari għall-kontribut ta' dawn il-miżuri għall-ġlieda kontra t-tibdil fil-klima; Jappoġġja l-ftehim dwar il-qafas finanzjarju pluriennali għall-perjodu 2021-2027 bl-għan li jevita sussidji dannużi, jappoġġja t-tneħħija gradwali tas-sussidji għall-fjuwils fossili, kemm diretti kif ukoll indiretti sa mhux aktar tard mill-2025, jiżgura prijoritajiet globali ta' finanzjament u programmi li jirriflettu l-emerġenza klimatika u jikkontribwixxu għall-integrazzjoni tal-azzjonijiet klimatiċi u għall-kisba ta' mira globali ta' mill-inqas 30 % tan-nefqa baġitarja tal-UE b'appoġġ għall-objettivi klimatiċi, li jfisser li mill-inqas EUR 547 biljun tar-riżorsi finanzjarji ġodda tal-UE se jkunu disponibbli għat-tranżizzjoni ekoloġika; jisħaq fuq l-importanza li jiġu segwiti prinċipji bħall-Għanijiet ta' Żvilupp Sostenibbli tan-NU, tranżizzjoni ekwa u soċjalment inklużiva, mira ta' nfiq relatat mal-klima legalment vinkolanti ta' 30 %, kif ukoll mira ta' nfiq relatat mal-bijodiversità ta' 10 % sa tmiem il-perjodu ta' programmazzjoni, meta tiġi implimentata l-politika ta' koeżjoni; jisħaq, għalhekk, li l-adozzjoni ta' metodoloġija ta' traċċar trasparenti, komprensiva u sinifikanti tista' titqies, u tiġi adattata jekk ikun meħtieġ matul ir-reviżjoni ta' nofs it-terminu tal-QFP, kemm għall-infiq relatat mal-klima kif ukoll għall-infiq relatat mal-bijodiversità; Jilqa' l-objettiv ta' politika 2 (PO2) tar-Regolament ġdid propost dwar Dispożizzjonijiet Komuni li għandu l-għan li jistabbilixxi "Ewropa aktar ekoloġika, reżiljenti, b'livell baxx ta' emissjonijiet tal-karbonju fi transizzjoni għal ekonomija b'emissjonijiet tal-karbonju żero netti billi jiġu promossi t-tranżizzjoni enerġetika nadifa u ġusta, l-investiment aħdar u blu, l-ekonomija ċirkolari, il-mitigazzjoni tat-tibdil fil-klima u l-adattament għalih u l-prevenzjoni u ġestjoni tar-riskji"; ifakkar li l-konċentrazzjoni tematika tal-FEŻR għall-PO2 tkun moqdija bl-aħjar mod jekk tiġi applikata fil-livell reġjonali sabiex jiġu riflessi l-ispeċifiċitajiet reġjonali differenti f'termini ta' klima; Jilqa' l-ftehim milħuq fit-trilogu dwar il-Fond għal Tranżizzjoni Ġusta inklużi fondi addizzjonali minn Next Generation EU, u ż-żewġ pilastri addizzjonali tal-Mekkaniżmu għal Tranżizzjoni Ġusta, jiġifieri skema ddedikata fl-ambitu ta' InvestEU u faċilità ta' self tas-settur pubbliku, li jikkontribwixxu biex jittaffew l-effetti ekonomiċi tat-tranżizzjoni għan-newtralità klimatika fuq ir-reġjuni l-aktar vulnerabbli tal-Unjoni; jisħaq li l-Fond għal Tranżizzjoni Ġusta se jkun għodda ġdida biex jiġu appoġġjati t-territorji l-aktar milquta mit-tranżizzjoni lejn in-newtralità klimatika u biex tiġi evitata żieda fid-disparitajiet reġjonali; jesprimi dispjaċir għall-fatt, madankollu, li l-ammont supplementari propost mill-Kummissjoni tnaqqas b'żewġ terzi – minn EUR 30 għal EUR 10 biljun – skont il-ftehim tal-Kunsill dwar Next Generation EU; jissottolinja li dan it-tnaqqis huwa ta' detriment għall-ilħuq tal-objettivi ewlenin tal-fond u joħloq pressjoni supplementari fuq il-baġits nazzjonali; jistieden lill-Istati Membri jipprogrammaw il-fondi malajr kemm jista' jkun u jistieden lill-Istati Membri kkonċernati jagħtu kunsiderazzjoni speċjali lir-reġjuni ultraperiferiċi fid-distribuzzjoni tal-fondi peress li huma affettwati b'mod sinifikanti mit-tibdil fil-klima u huma esposti għal diżastri naturali bħalma huma ċ-ċikluni, l-eruzzjonijiet vulkaniċi u n-nixfa, kif ukoll l-għargħar u ż-żieda fil-livelli tal-ilma; Jilqa' l-programm REACT EU peress li jkompli u jestendi r-rispons għall-kriżi u l-miżuri ta' tiswija tad-dannu kkawżat mill-kriżi billi jipprovdi riżorsi addizzjonali għall-programmi eżistenti tal-politika ta' koeżjoni; Jafferma mill-ġdid li l-ispeċifiċitajiet tar-reġjuni kollha kif definiti fl-Artikolu 174 tat-TFUE jeħtieġ li jiġu riflessi bis-sħiħ fil-proċess ta' tranżizzjoni sabiex ebda reġjun ma jitħalla lura, b'mod partikolari billi ssir enfasi fuq iż-żoni rurali, iż-żoni milquta minn tranżizzjoni industrijali u r-reġjuni li jbatu minn żvantaġġi naturali jew demografiċi gravi u permanenti sabiex jiġi żgurat l-iżvilupp armonjuż globali taż-żoni kollha; iqis li jeħtieġ, f'dan ir-rigward, li jiġu evalwati l-ispeċifiċitajiet tar-reġjuni kif elenkati fl-Artikolu 174TFUE f'każ ta' kwalunkwe reviżjoni tal-linji gwida dwar l-għajnuna mill-Istat; jisħaq fuq il-ħtieġa li l-awtoritajiet lokali u reġjonali jużaw bis-sħiħ l-istrumenti ta' finanzjament kollha (mill-baġit Ewropew kif ukoll minn istituzzjonijiet finanzjarji Ewropej oħra bħall-BEI) bl-għan li tiġi miġġielda l-kriżi klimatika u li l-komunitajiet lokali jsiru aktar reżiljenti, filwaqt li titwitta t-triq għall-irkupru wara l-pandemija tal-COVID-19; jisħaq, b'mod aktar speċifiku, li għandhom jiġu stabbiliti strumenti addizzjonali li jagħtu aċċess dirett għall-fondi tal-UE bħall-Azzjonijiet Innovattivi Urbani fl-ambitu tal-FEŻR (Artikolu 8 tar-Regolament (UE) Nru 1301/2013) jew l-Inizjattiva Urbana Ewropea futura - wara l-2020 fl-ambitu tar-Regolament FEŻR - FK (Artikolu 10), speċjalment għall-proġetti tal-Patt Ekoloġiku; Iqis li soluzzjonijiet innovattivi, inklużivi u sostenibbli biex isaħħu ż-żoni rurali u jagħmluhom aktar attraenti bħala postijiet fejn wieħed jgħix u jaħdem għandhom jikkostitwixxu element fundamentali fl-implimentazzjoni tal-politika ta' koeżjoni; Ifakkar li, skont l-Artikolu 349 TFUE, ir-reġjuni ultraperiferiċi jibbenefikaw minn regoli speċjali li jippermettu l-adozzjoni ta' miżuri mfassla apposta li jqisu l-ispeċifiċitajiet tagħhom; jitlob li l-mezzi finanzjarji meħtieġa jiġu allokati lil dawk ir-reġjuni sabiex ikunu jistgħu jiksbu tranżizzjoni ekoloġika u jadattaw għall-effetti tat-tibdil fil-klima li jaffettwawhom b'mod partikolari minħabba l-vulnerabbiltà tagħhom; jitlob, ukoll, li jinħoloq osservatorju li jiffoka fuq l-iżvilupp sostenibbli u t-tranżizzjoni ekoloġika fir-reġjuni ultraperiferiċi sabiex jiġu identifikati l-aħjar prattiki u jiġu żviluppati soluzzjonijiet sostenibbli biex jiġi indirizzat it-tibdil fil-klima, li jistgħu jiġu adottati u adattati f'reġjuni oħra tal-UE; Huwa mħasseb dwar it-telf ekonomiku minħabba perikli naturali u l-ħsara lil proġetti infrastrutturali ffinanzjati mill-UE kkawżata minn avvenimenti estremi tat-temp u relatati mal-klima; jitlob li jingħata appoġġ lil attivitajiet u proġetti ta' infrastruttura li jirrispettaw l-istandards klimatiċi u ambjentali u li jkunu aktar reżiljenti għall-perikli naturali; Jissottolinja r-rwol fundamentali tal-gżejjer, b'mod partikolari l-gżejjer żgħar, u r-reġjuni ultraperiferiċi u periferiċi/remoti fit-tranżizzjoni lejn in-newtralità klimatika bħala laboratorji tal-innovazzjoni għall-iżvilupp ta' enerġija nadifa, il-mobbiltà intelliġenti, l-immaniġġjar tal-iskart u l-ekonomija ċirkolari jekk il-potenzjal sħiħ tagħhom jiġi sfruttat permezz ta' għodod, appoġġ u finanzjament adegwati, li jippermettulhom jiżvolġu rwol kruċjali għall-finijiet ta' riċerka dwar it-tibdil fil-klima u l-bijodiversità; ifakkar li għandhom ikunu jistgħu jaċċessaw biżżejjed riżorsi ekonomiċi u taħriġ adegwat sabiex jipprovdu interventi integrati, akkoppjati mas-settur u innovattivi għall-iżvilupp sostenibbli tal-infrastruttura u tal-ekonomija lokali; jissottolinja l-potenzjal tal-enerġija rinnovabbli tar-reġjuni periferiċi u ultraperiferiċi, marbut mal-karatteristiċi ġeografiċi u klimatiċi tagħhom; Jissottolinja l-ħtieġa li jsir użu tajjeb mill-eżitu ta' inizjattivi bħas-Soluzzjonijiet Ġodda tal-Enerġija Ottimizzati għall-Gżejjer (NESOI), l-Inizjattiva tal-Gżejjer Intelliġenti u l-Enerġija Nadifa għall-Gżejjer tal-UE (CE4EUI), li tinkludi wkoll il-gżejjer bl-istatus ta' Pajjiżi u Territorji extra-Ewropej (PTEE), biex tiġi żgurata tranżizzjoni funzjonali bejn il-perjodi ta' programmazzjoni 2014-2020 u 2021-2027; jistieden lill-Kummissjoni, f'dan ir-rigward, tipproduċi linji gwida faċli għall-utent biex tagħti lill-gvernijiet reġjonali u lokali l-opportunità li jirrikonoxxu u jikkapitalizzaw fuq l-aħjar prattiki konsolidati dwar it-tranżizzjoni enerġetika u d-dekarbonizzazzjoni tal-ekonomiji; jilqa' l-Memorandum ta' Split, li jirrikonoxxi r-rwol ewlieni għall-komunitajiet tal-gżejjer fit-tranżizzjoni enerġetika; jissottolinja f'dan ir-rigward l-importanza tal-iskambju tal-aħjar prattiki u tal-promozzjoni tat-tagħlim reċiproku; Jissottolinja li l-istrateġiji ambjentali reġjonali għandhom jappoġġjaw ukoll il-produzzjoni tal-enerġija rinnovabbli u l-effiċjenza fl-użu tar-riżorsi fis-setturi tal-biedja, tal-ikel u tal-forestrija filwaqt li jqisu l-kompetittività ta' dawn is-setturi; jissuġġerixxi li l-awtoritajiet rilevanti jagħtu prijorità lill-opzjonijiet kollha tal-produzzjoni tal-enerġija rinnovabbli li huma ta' benefiċċju għall-ambjent u l-ekonomija reġjonali, kif ukoll għall-abitanti tar-reġjuni rilevanti; jinsisti li l-istrateġiji ambjentali reġjonali għandhom jagħtu attenzjoni speċjali lill-appoġġ għas-sostituzzjoni ta' materjali b'użu intensiv tal-fossili b'materjali rinnovabbli u b'bażi bijoloġika li ġejjin mill-forestrija u l-agrikoltura, peress li dawn iż-żewġ setturi jiffunzjonaw kemm bħala emittenti tal-karbonju kif ukoll bħala bjar tal-karbonju; jenfasizza li l-ġestjoni tal-foresti sostenibbli u qrib in-natura hija kruċjali għall-assorbiment kontinwu tal-gassijiet b'effett ta' serra mill-atmosfera, u tippermetti wkoll il-provvista ta' materja prima rinnovabbli u li ma tagħmilx ħsara lill-klima għall-prodotti tal-injam li jaħżnu l-karbonju u li jistgħu jissostitwixxu l-materjali u l-fjuwils fossili; jissottolinja li r-"rwol triplu" tal-foresti (bjar, ħżin u sostituzzjoni) jikkontribwixxi għat-tnaqqis tal-emissjonijiet tal-karbonju rilaxxati fl-atmosfera, filwaqt li jiżgura li l-foresti jkomplu jikbru u jipprovdu ħafna servizzi oħra, u għandu għalhekk jifforma parti integrali mill-istrateġiji ambjentali reġjonali; Jenfasizza li s-setturi kollha jeħtieġ li jkunu rappreżentati u appoġġjati fit-tranżizzjoni lejn proċessi industrijali newtrali għall-klima, biex b'hekk jikkontribwixxu għas-sostenibbiltà tal-Unjoni filwaqt li tinżamm il-kompetittività internazzjonali u tiġi ppreservata l-koeżjoni ekonomika, soċjali u territorjali fost ir-reġjuni Ewropej differenti; jissottolinja r-rwol strateġiku tal-enerġija rinnovabbli, sostenibbli u deċentralizzata fl-iżvilupp tar-reġjuni tal-UE u l-intrapriżi tagħhom, b'mod partikolari l-SMEs; huwa tal-fehma li strateġiji ambjentali reġjonali effettivi se jkunu wkoll ta' benefiċċju għas-settur tat-turiżmu peress li jistgħu jgħinu biex ħafna reġjuni Ewropej ikunu aktar attraenti bħala destinazzjonijiet sostenibbli u b'mod aktar ġenerali jistgħu jippromwovu tip ġdid ta' turiżmu responsabbli u sostenibbli; Jenfasizza li tnaqqis fl-użu tal-art, b'mod partikolari l-issiġillar tal-ħamrija, għandu jitqies bħala kriterju importanti u fundamentali għall-implimentazzjoni tal-politika ta' koeżjoni, minbarra l-istrateġiji ambjentali reġjonali, bl-għan li jinkiseb, meta jkun possibbli, il-potenzjal għal, u d-diversità ta', użi tal-art fil-ġlieda kontra t-tibdil fil-klima (il-ħżin tal-ilma u tas-CO2, il-filtraġġ, il-buffering u l-ipproċessar tal-materjali, il-provvista tal-ikel, il-produzzjoni ta' riżorsi bijoġeniċi); Jisħaq fuq il-ħtieġa li d-Direttiva dwar it-Tassazzjoni fuq l-Enerġija tiġi riveduta f'konformità mal-prinċipju ta' min iniġġes iħallas, sabiex jiġu promossi sorsi ta' enerġija sostenibbli għad-detriment tal-fjuwils fossili sa mhux aktar tard mill-2025, b'attenzjoni partikolari għall-impatt soċjali; Jisħaq li l-integrazzjoni tal-ugwaljanza bejn il-ġeneri għandha tiġi implimentata u integrata bis-sħiħ bħala prinċipju orizzontali fl-attivitajiet, il-politiki u l-programmi kollha tal-UE, inkluża l-politika ta' koeżjoni; Jilqa' l-preżentazzjoni tal-"Istrateġija Mewġa ta' Rinnovazzjoni" bħala waħda mill-istrateġiji kruċjali li tikkontribwixxi biex l-Ewropa ssir newtrali għall-klima sal-2050; jenfasizza l-ħtieġa li l-faqar enerġetiku jiġi indirizzat permezz ta' programm ta' rinnovazzjoni tal-bini speċifiku għal familji vulnerabbli u b'introjtu baxx, bħala parti minn Strateġija Ewropea usa' Kontra l-Faqar; Jitlob li l-Pjan ta' Azzjoni għal Ekonomija Ċirkolari aġġornat ikompli jappoġġja t-tranżizzjoni lejn ekonomija ċirkolari orjentata lejn l-użu mill-ġdid u t-tiswija sabiex jippromwovi l-effiċjenza fl-użu tar-riżorsi u jixpruna l-konsum sostenibbli, billi jipprovdi lill-konsumaturi b'informazzjoni dwar id-durabbiltà u l-possibbiltà ta' tiswija ta' prodotti permezz ta' tikkettar obbligatorju, minbarra li joffri qafas regolatorju adegwat u sett ta' miżuri konkreti, estensivi u ambizzjużi biex tingħata spinta lill-ekonomija ċirkolari fil-livell tal-UE; jisħaq li huwa kruċjali li jinħolqu u jissaħħu ċikli ekonomiċi reġjonali, speċjalment dawk ibbażati fuq materja prima bijoġenika mill-ekonomija rurali u tal-forestrija, sabiex jiġu ġġenerati tkabbir sostenibbli u impjiegi aktar ekoloġiċi; jissottolinja l-ħtieġa urġenti li jiġu appoġġjati aktar il-prinċipji tal-ekonomija ċirkolari u li tingħata prijorità lill-ġerarkija tal-iskart; jitlob li jitfasslu pjanijiet lokali għall-ekonomija ċirkolari u li l-akkwisti pubbliċi mogħtija mill-awtoritajiet lokali u reġjonali jkunu ekoloġiċi u ambizzjużi f'termini ta' sostenibbiltà ta' prodotti u servizzi, u b'hekk isaħħu r-reżiljenza industrijali u l-awtonomija strateġika tal-Unjoni Ewropea; Jitlob aktar investiment fil-mobbiltà sostenibbli bħall-ferroviji u l-mobbiltà urbana sostenibbli għal bliet aktar ekoloġiċi bi kwalità ta' ħajja aħjar għaċ-ċittadini; Jilqa' l-isforzi mill-Bank Ewropew tal-Investiment (BEI) biex jirrevedi l-politika tiegħu dwar is-self fis-settur tal-enerġija u biex jiddedika 50 % tal-operazzjonijiet tiegħu għall-azzjoni klimatika u għas-sostenibbiltà ambjentali; jistieden lill-BEI jimpenja ruħu favur it-tranżizzjoni sostenibbli lejn in-newtralità klimatika filwaqt li jagħti attenzjoni partikolari lir-reġjuni l-aktar affettwati mit-tranżizzjoni; Jippromwovi l-involviment qawwi tal-intrapriżi mikro, żgħar u ta' daqs medju (MSMEs) fil-proċess ta' tranżizzjoni, kif ukoll fit-tfassil u fl-implimentazzjoni tal-istrateġiji ambjentali reġjonali, peress li dawn l-atturi mhumiex biss ibbażati sew fin-nisġa ekonomika lokali iżda se jkunu affettwati wkoll mill-politiki tal-Patt Ekoloġiku; jemmen li huwa kruċjali li l-MSMEs jiġu megħjuna jaħtfu l-opportunitajiet tat-tranżizzjoni ambjentali permezz ta' appoġġ imfassal apposta fil-proċessi tat-titjib tal-ħiliet u t-taħriġ mill-ġdid; Jistieden lill-Kummissjoni tevalwa l-abbozzi ta' pjanijiet ta' nfiq billi tqabbilhom mal-ogħla ambizzjoni possibbli dwar il-klima; Jenfasizza l-proposta stabbilita mill-Kummissjoni fl-Istrateġija tal-UE għall-Bijodiversità għall-2030 li l-bliet b'aktar minn 20 000 abitant għandhom iħejju pjanijiet għall-ekoloġizzazzjoni urbana biex joħolqu foresti, parks u ġonna urbani bijodiversi u aċċessibbli, farms urbani, bjut u ħitan ekoloġiċi u toroq bis-siġar; itenni l-impatt pożittiv ta' miżura bħal din fuq il-mikroklima urbana u s-saħħa, b'mod partikolari s-saħħa ta' gruppi vulnerabbli; iħeġġeġ din l-azzjoni u jitlob il-mobilizzazzjoni ta' għodod ta' politika, regolatorji u finanzjarji għall-implimentazzjoni tagħha; Jitlob li jiġu stabbiliti mekkaniżmi ta' kooperazzjoni reġjonali u interreġjonali effikaċi fil-qasam tal-prevenzjoni tad-diżastri naturali, inkluża kapaċità ta' reazzjoni, ġestjoni u assistenza reċiproka f'każ ta' diżastri; Jitlob li l-politika ta' koeżjoni jkollha rwol akbar fl-appoġġ tal-isforzi għall-prevenzjoni tar-riskju biex tadatta għall-impatti attwali u futuri tat-tibdil fil-klima fil-livelli reġjonali u lokali; Jagħti istruzzjonijiet lill-President tiegħu biex jgħaddi din ir-riżoluzzjoni lill-Kunsill, lill-Kummissjoni, lill-Kumitat tar-Reġjuni u lill-Istati Membri.
Extracted from TA-9-2021-0097_MT.docx